Gilo, Dei gracia Senon. archiepiscopus, omnibus presentes litteras inspecturis in Domino salutem. Notum facimus quod nos, ex testamento felicis memorie Galteri, quondam archiepiscopi Senon., predecessoris et fratris nostri, instituimus decem vicarios in ecclesia Senon. ibidem perpetuo servituros. Quibus, pro foresta Rabiose ab eodem Galtero acquisite, tenemur annuatim ministrare triginta libras paris. de bursa archiepiscopali, quousque de denariis ex venditione nemoris super terram prefate foreste redigendis emerimus redditus valentes triginta libras paris., annuatim, dictis vicariis assignandos. Capitulum, vero, Senon., pro quarta parte ejusdem foreste, eidem capitulo ex eodem testamento collate, tenetur eisdem vicariis alias triginta libras paris. annuatim de bursa sua propria ministrare, quousque de denariis ex venditione nemoris super terram predicte quarte partis foreste redigendis redditus emerint valentes similiter triginta libras paris., annuatim, ad predicta facienda, et eisdem assignaverint, prout in aliis litteris sigillo nostro sigillatis continetur. Preterea, voluit et concessit idem capitulum ut ad nos et venerabilem virum Guillelmum de Grandi-Puteo, nepotem nostrum, quamdiu nos vixerimus, vel ad superstitem uno duorum nostrum defuncto, nobis vero, duobus defunctis, ad ipsum capitulum pertineat prefatos vicarios instituere, seu eciam amovere. Ita tamen quod quolibet anno, in generali capitulo, quod erit proximo post festum Inventionis beati Prothomartiris Stephani, vicarii qui institui fuerint offerent se paratos vicarias suas resignare, et poterunt conferri aliis, si ei ad quem vicariorum institutio pertinebit videbitur expedire; nec poterit aliqua de dictis vicariis conferri alicui qui aliud beneficium obtineat, sive in ecclesia Senon., sive alibi, ubicumque. Imo, qui ante habens vicariam aliud beneficium receperit, eo ipso vicaria sit privatus. Hoc, tamen, salvo quod canonici Sancti-Cirici nullum aliud beneficium obtinentes poterunt cum prebenda Sancti-Cyrici dictas vicarias retinere. Si, tamen, collatori vicariarum expediens videatur, distribuentur autem cuilibet dictorum decem vicariorum, singulis diebus, quatuor denarii paris., hoc modo: scilicet, ei qui intererit matutinis et laudibus, unus denarius, preter id quod in matutinis alias clericis distribui consuevi; ei, vero, qui hore prime et commendationi mortuorum die qua fiet anniversarium cujuscunque, unus denarius; ei vero qui magne misse et hore tercie vel sexte intererit, unus denarius; ei autem qui vesperis et hore none vel completorii intererit, unus denarius; et vicaria privabitur ex toto qui alibi residebit. Actum, anno Domini millesimo ducentesimo quadragesimo-quinto, mense marcio.